b"\n_START_ARTICLE_\nSetge de Damieta (1249)\n_START_SECTION_\nContext\n_START_PARAGRAPH_\nEl 23 d'agost del 1244, els turcs corasmis prengueren les ciutats cristianes de Tiber\xc3\xadades i Jerusalem. El papa Innocenci IV reun\xc3\xad el 1245 un concili a Li\xc3\xb3 en qu\xc3\xa8 es decid\xc3\xad organitzar una nova croada per recuperar Terra Santa._NEWLINE_El rei Llu\xc3\xads IX de Fran\xc3\xa7a en prengu\xc3\xa9 el comandament i gaireb\xc3\xa9 tots els que s'afegiren a la setena croada eren francs. Juntament amb els cavallers anaven artesans d'oficis diversos als quals se'ls promet\xc3\xa9 colonitzar Egipte. El pla era conquerir Egipte als musulmans perqu\xc3\xa8 en fos la base des d'on atacar i recuperar el Regne de Jerusalem als turcs; aix\xc3\xb2 es feia per dues raons: les terres eg\xc3\xadpcies proveirien gra i aigua per alimentar l'ex\xc3\xa8rcit cristi\xc3\xa0 i, per altra banda, la conquesta de Jerusalem des de terra semblava m\xc3\xa9s factible que actuant nom\xc3\xa9s des d'un port proper.\n_START_SECTION_\nPreparatius\n_START_PARAGRAPH_\nEls preparatius duraren tres anys. L'expedici\xc3\xb3 sort\xc3\xad des del sud de Fran\xc3\xa7a el 25 d'agost del 1248 i desembarc\xc3\xa0 a Xipre el 17 de setembre. Decidiren passar tot l'hivern abans d'anar cap a Egipte. Al febrer el rei inici\xc3\xa0 negociacions amb uns italians per llogar-los unes embarcacions, per\xc3\xb2 les disputes entre pisans i genovesos retardaren la sortida fins al maig. Durant aquest temps, l'emperador Frederic II del Sacre Imperi Romanogerm\xc3\xa0nic, que havia estat rei de Jerusalem pel seu matrimoni amb Isabel II de Jerusalem, i que tenia amistat amb el sold\xc3\xa0 As-S\xc3\xa0lih Ayyub, advert\xc3\xad a aquest de l'atac que es preparava. La not\xc3\xadcia tamb\xc3\xa9 arrib\xc3\xa0 al gran kan dels mongols, el qual envi\xc3\xa0 una ambaixada oferint d'unir-se a ells contra l'enemic com\xc3\xba que eren els sarra\xc3\xafns, per\xc3\xb2 Llu\xc3\xads IX va rebutjar el suport militar perqu\xc3\xa8 eren infidels.\n_START_SECTION_\nDesenvolupament\n_START_PARAGRAPH_\nLlu\xc3\xads IX de Fran\xc3\xa7a don\xc3\xa0 l'ordre de fer la vela en direcci\xc3\xb3 a Damieta el 13 de maig del 1249, per\xc3\xb2 el temporal els va fer endarrerir fins al dia 19. Per dues vegades sortiren i tornaren enrere per les males condicions de navegaci\xc3\xb3. Finalment salparen el 30 de maig i les primeres naus arribaren el 4 de juny. Un ex\xc3\xa8rcit musulm\xc3\xa0 d'uns 11.000 soldats els esperava, comandat per l\xe2\x80\x99emir Fakhr al-D\xc3\xaen, ja que el sold\xc3\xa0 As-S\xc3\xa0lih Ayyub estava malalt. Quan els croats estaven a un tir de ballesta, els sarra\xc3\xafns molts dels quals anaven a cavall, s'endinsaren a la mar i atacaren. Els cristians baixaren de les barques i lluitaren amb els peus a l'aigua, alguns amb l'aigua fins al pit, sense esperar l'ordre d'atac. Uns quans cavallers croats pogueren desembarcar els cavalls amb gran perill i els empaitaren disparant les ballestes cap a terra. En veure que perdien posici\xc3\xb3, els musulmans decidiren retirar-se de la platja i refugiar-se riu amunt, advertint primer a la gent de Damieta. Van haver m\xc3\xa9s de 500 morts per part dels sarra\xc3\xafns i gaireb\xc3\xa9 cap baixa per part dels cristians._NEWLINE_El 6 de juny els croats van prendre Damieta sense gaire resist\xc3\xa8ncia per part dels vilatans, molts dels quals es retiraren riu Nil amunt, seguint l'ex\xc3\xa8rcit. Els capellans feren una missa de purificaci\xc3\xb3 en la gran mesquita.Amb la fusta de 24 trabuquets capturats als adversaris, el rei Llu\xc3\xads man\xc3\xa0 construir una palissada que envolt\xc3\xa9s tot el campament dels soldats croats. No van tenir en compte, per\xc3\xb2, que el Nil creix en la zona del delta durant algunes \xc3\xa8poques de l'any i quan la resta de les naus que s'havien dispersat pel temporal arribaren a Damieta era massa tard per travessar el riu i atacar els enemics, ja que el campament havia quedat envoltat d'aigua, cosa que deix\xc3\xa0 l'ex\xc3\xa8rcit immobilitzat durant sis mesos._NEWLINE_El repartiment del bot\xc3\xad ocasion\xc3\xa0 aldarulls entre els cavallers, el rei decid\xc3\xad no tocar els dip\xc3\xb2sits de gra per assegurar l'avituallament de l'ex\xc3\xa8rcit i, segons el costum es qued\xc3\xa0 un ter\xc3\xa7 dels objectes de valor, la resta repartida a parts iguals entre els barons. Durant aquest temps d'inactivitat guerrera els soldats s'entretingueren amb jocs i gastant les provisions. Arrib\xc3\xa0 una ambaixada de part del sold\xc3\xa0, el qual proposava intercanviar Damieta per les ciutats de Jerusalem i Tiber\xc3\xadades, per\xc3\xb2 no fou acceptada.\n_START_SECTION_\nRepercussions\n_START_PARAGRAPH_\nLlu\xc3\xads ignorava l'acord fet durant la cinquena croada, segons el qual Damieta havia de ser lliurada al Regne de Jerusalem, estat que en els darrers anys havia quedat redu\xc3\xaft a la ciutat d'Acre i la seva rodalia, on romania un arquebisbat (sota l'autoritat del patriarca llat\xc3\xad de Jerusalem) i feu servir la ciutat com a base per llan\xc3\xa7ar atacs contra els musulmans de S\xc3\xadria. _NEWLINE_El seg\xc3\xbcent avan\xc3\xa7 de la setena croada no es produiria fins a l'arribada del comte Alfons de Poitiers el 29 de setembre, que propos\xc3\xa0 atacar Alexandria, per\xc3\xb2 el germ\xc3\xa0 menor del rei, Robert d'Artois, sugger\xc3\xad anar directament al Caire, proposta que finalment fou secundada. L'ex\xc3\xa8rcit sort\xc3\xad de Damieta el 28 de novembre, amb els templers a l'avantguarda, seguint la riba dreta del Nil, acompanyat d'unes galeres que avan\xc3\xa7aven molt lentament. Els mamelucs els atacaren el 6 de desembre, per\xc3\xb2 com que portaven els cavalls cansats i els dels cristians no, els atacants acabaren derrotats. Un mes m\xc3\xa9s tard arribaren a l'encreuament entre el Nil i el Tanis, on els esperava un altre ex\xc3\xa8rcit d'infidels i es produ\xc3\xad la batalla de Mansura."